Asianro 957/02.05.01.00/2016

Talkoorahan käyttö- ja jakoperusteet 2016

Kaupungininsinööri Ismo Heikkinen
Rakentamisen ja kunnossapidon tukipalvelut

Talkooraha on vuosittainen kertaluonteinen, aina erikseen tiettyyn tarkoitukseen haettava määräraha, josta päättää kaupunkirakennelautakunta tai ao. viranhaltija. Etusijalle asetetaan asuin- ja elinympäristön kehittämiseen tähtäävät hankkeet ja kehittämisprojektit, jotka edistävät asukkaiden yhteistä hyvää.

Tuettavilla hankkeilla tulee olla laajempaa kaupunkikuvallista tai toiminnallista merkitystä kuin esimerkiksi yhden taloyhtiön tai suppean asukasryhmän etu. Yhteisöjen normaaliin toimintaan kuuluvia menoja (esim. taloyhtiön tai yhdistyksen omia korjaustöitä) tai henkilön palkkaamista hoitamaan jotakin tehtävää ei talkoorahalla korvata. Kaupunkirakennelautakunta voi harkintansa mukaan erityisistä syistä poiketa yleisistä talkoorahan jakoperusteista.

Talkoorahaa myönnetään tarvike-, materiaali- ja konekuluihin. Talkoorahan myöntämisen edellytys on, että kohteessa on myös talkoovoimin toteutettavaa henkilötyötä.

Talkoorahan määrä ja päätöksenteko

Talkoorahan määrä on vuonna 2016 kaikkiaan 80 000 euroa. Yli 5 000 euron talkoorahahakemuksista päätöksen tekee kaupunkirakennelautakunta, korkeintaan 5 000 euron hakemuksista päätöksen tekee rakennuttajapäällikkö.

Uutena ehtona esitetään määrärahaleikkurin käyttöönottoa talkoorahoihin. Tässä mallissa haettavan talkoorahan 10 000 euroa ylittävältä osalta talkoorahaa voidaan myöntää 50 % niin, että yhtä talkoorahahanketta kohti voidaan myöntää talkoorahaa kuitenkin enintään 15 000 euroa. Yli 20 000 euron hankkeiden osalta määrärahamaksimi yksittäistapauksissa olisi aina 15 000 euroa, ellei lautakunta toisin päätä. Tällä varmistetaan määrärahan riittävyys mahdollisimman monipuolisiin hankkeisiin.

Mihin määrärahaa voidaan hakea/käyttää

Määrärahaa voidaan hakea seuraaviin käyttökohteisiin:

Yleisen kaupunkikuvan kohentamiseen tähtäävät hankkeet (epäsiistin alueen viher- ja istutustyöt, siivoustalkoot yms.)

Yleisen kaupunkiympäristön kohentamiseen (keskeiset katualueet, erilaiset virkistysalueet)

Palvelutason parantamiseen tähtäävät hankkeet (uima- ja venerannat, koirapuistot, urheilu- ja virkistysalueet, ilmoitustaulut ym. hakijoiden hallinnassa olevien ja yleisessä käytössä olevien rakennusten ja rakenteiden korjaamiseen)

Ympäristön tilan parantamista koskevat hankkeet (pienimuotoinen vesistöjen kunnostus ja vieraslajien torjunta).

Määräraha ei ole tarkoitettu lakisääteisten asioiden hoitamiseen (rakennuslupa-, jätehuoltoasiat ym.) eikä oman piha-alueen kunnostamiseen. Talkoorahaa ei myöskään voi hakea kunnossapito- ja hoitoluonteisiin töihin, eikä talkoorahaa voida hakea takautuvasti hakijan omalla kustannuksella tehtyihin töihin.

Ketkä voivat hakea	Talkoorahaa voivat hakea asukas- ja kaupunginosayhdistykset, kylätoimikunnat ja muut vastaavat yleishyödylliset järjestöt sekä useampien taloyhtiöiden muodostamat toimikunnat tai kaupunkikuvallisesti merkittävien tapahtumien tapahtumajärjestäjät. Talkoorahan hakijan tulee selvittää aiemmat hakukohteeseen saadut avustukset, eikä talkoorahaa myönnetä jo avustettuun hankkeeseen (esim. kuntien liitosavustukset ja muiden palvelualueiden avustukset). Perustelluista syistä talkoorahaa voidaan myöntää myös yksityishenkilöille, mikäli haettava rahasumma on alle 300 €. Yksityisen henkilön toteuttamat talkoohankkeet ovat tyypillisesti olleet pieniä ja ne ovat kohdistuneet yleisessä käytössä olevien rakenteiden pieniin peruskunnostuksiin (esim. laiturien korjaukset ja käsittelyt). Talkoorahaa voidaan hakea myös edellisenä vuonna talkooavustusta saatuun hankkeeseen, jos uuden talkooavustushakemuksen työt liittyvät hankkeen jatkamiseen, eivätkä ne ole päällekkäisiä edeltävänä vuonna talkooavustuksen piirissä olleiden töiden kanssa.

Miten haetaan	Edellä mainitut tahot voivat hakea talkoorahaa kaupunkirakennelautakunnalle osoitetulla lomakkeella, jossa hanke tulee yksilöidä kustannuksineen ja kuvailla talkoorahan käyttökohde mahdollisimman tarkkaan.

Hakemuksen liitteenä tulee toimittaa suunnitelmat, tarjouspyynnöt ja kustannusarvio, joihin haettava summa perustuu.

Mikäli talkoorahanhakijan esittämä kustannusarvio ylittyy ja talkoorahapäätöksellä myönnetty talkooraha ei riitä talkoohankkeeseen, niin talkoorahaan ei pääsääntöisesti myönnetä korotusta.

Hakuaika ja hakemusten jättäminen

Talkoorahaa voi hakea jatkuvasti ja hakemukset käsitellään saapumisjärjestyksessä.

Hakuvuonna toteuttavien hankkeiden hakulomakkeet tulee jättää viimeistään 30.9. mennessä, jotta ne ehditään toteuttaa hakuvuoden loppuun mennessä. Kuopion kaupunki voi tapauskohtaisesti olla myöntämättä talkoorahaa, vaikka hakemus olisikin saapunut määräajassa, mikäli kaupunki katsoo, että hanketta ei pystytä toteuttamaan kalenterivuoden loppuun mennessä.

Hakemukset voidaan jättää kaupunkiympäristön asiakaspalveluun, os. Suokatu 42 tai postittaa osoitteella: Kaupunkirakennelautakunta, PL 1097, 70111 Kuopio. Sähköpostitse toimitettuja hakemuksia ei hyväksytä ellei asiasta erikseen sovita.

Hallinnollinen käsittely	Talkoorahasta ja sen käyttö- ja jakoperusteista päättää kaupunkirakennelautakunta. Talkoorahaa myönnetään kaupunkiympäristön palvelualueen toimintasäännön ja lautakunnan asettaman viranhaltijapäätösrajan mukaisesti.

Muuta huomioon otettavaa

Rakentamisen ja kunnossapidon palvelut valvovat myönnettyjen avustusten käyttöä ja hakemus talkookohteesta on tehtävä ja kohde esiteltävä rakentamisen ja kunnossapidon edustajalle aina ennen työn aloittamista.

Talkoorahaa myönnetään ehdolla, että hakija(t) sitoutuvat tekemään rakentamisen ja kunnossapidon palvelujen valvonnassa määräajassa esittämänsä hankkeen.

Talkookohteen valmistuttua hoito- ja kunnossapitovastuu jää ensisijaisesti avustuksen anojalle, ellei hankkeesta toisin ole sovittu. Talkoohakijan vastuulla on tarvittaessa kirjallisesti solmia omissa nimissään mahdolliset maavuokra- sekä hoito- ja ylläpitosopimukset, mikäli talkookohteet sijaitsevat Kuopion kaupungin alueella.

Ennen talkootyön aloitusta pidetään yhteinen aloituskatselmus sekä työn valmistuttua loppukatselmus, joista tehdään erilliset pöytäkirjat hankkeen kaikille osapuolille.

Talkookohteiden laskut maksetaan hakijan omilla varoilla ja Kuopion kaupunki hyvittää talkookohteen kustannukset hakijan osoittamalle tilille osto- ja maksukuitteja vastaan. Kuopion kaupunki voi pienissä siivoustalkoissa ja alueiden raivauksissa vastata jätelavan toimittamisesta talkoorahan hakijan käyttöön, jolloin talkooavustuksena toimii lavan toimittaminen ja siihen liittyvät työnjohtotehtävät. Siivoustalkoisiin talkoohakemuksen voi tehdä sähköpostitse vapaamuotoisena osoitteeseen jani.paananen(at)kuopio.fi.

Talkoorahan käytössä väärien tietojen antaminen johtaa myönnettyjen varojen takaisinperintään.

Vaikutusten arviointi	Talkoohankkeilla parannetaan usein asuinympäristön viihtyvyyttä, joten hankkeilla on pääsääntöisesti positiivisia ympäristöllisiä vaikutuksia.

Talkoohankkeet parantavat alueiden yhteisöllisyyttä.

Osa hankkeista toteutetaan yritysten kautta, joten hankkeilla on usein positiivisia yritysvaikutuksia.

Esitys	Esitän, että kaupunkirakennelautakunta hyväksyy talkoorahan käyttö- ja
jakoperusteet.

Liitteet

Viiteaineisto

Valmistelija

Ismo Heikkinen	puh. 044 718 5656

etunimi.sukunimi(at)kuopio.fi

Päätösehdotus	Palvelualuejohtaja Jarmo Pirhonen

Päätös